Aztec (videoludo)

Aztec estas agada-aventura videoludo disvolvita de Paul Stephenson por Apple II kaj publikigita de Datamost en 1982. Ĝi estis sekve adaptita al  8-bitaj Atari-komputiloj kaj Commodore 64. En Aztec, la ludanto eniras kaj esploras la ĵus malkovritan tombon de Kecalkoatlo en Meksiko por serĉi jadan idolon.

Ludomaniero
La niveloj de la tombo enhavas kaptilojn, danĝerajn bestojn, aztekajn gardistojn kaj aliajn danĝerojn. Provizita per maĉeto, pistolo, kaj dinamito, la ludanto devas reakiri jadan kultofiguron kaj eskapi.

Aztec generas hazardan tombon por ĉiu nova ludo. Antaŭ ol komenci ludi, la ludanto devas elekti malfacilecnivelon de unu ĝis ok. Pli granda malfacileco signifas, ke ankaŭ pliiĝas la nombro kaj agresemo de la malamikoj kaj la rekompenco por retrovado de la idolo. Ju pli mallonga la tempo por akiri la idolon, des pli alta estas la rekompenco. Pli altaj malfacilecniveloj komencas la tempokalkulon pli alte. Se tro da tempo pasas, la ludo raportas, ke la idolo estis difektita.

La interno de la tombo estas montrita de flanko kun tri etaĝoj kaj ŝtupoj konektantaj la nivelojn kaj etaĝojn. Stakoj de rubo kaj kestoj povas esti serĉitaj, donante pistolon, municion, maĉeton, dinamitojn, sanigajn pociojn, la kadavron de Profesoro Von Forster, aŭ la idolon. Dinamitbastonoj servas kaj kiel armilo kaj por eksplodigi murojn kaj plankojn. Eblas rompi ŝtuparon, kio estas necesa por forlasi la tombon.

Pli danĝeraj malamikoj povas kapti la ludanton aŭ konfiski objektojn kaj konduki la ludanton en fosaĵon. Malamikoj ankaŭ povas kaŭzi, ke la ludanto falu al la sekva nivelo. Kelkaj ĉambroj enhavas fosaĵojn kun kaptiloj. Se la ludanto mortas, la ludo rekomenciĝas ekde la lasta nivelo.

Recenzo 
Softline en 1983 nomis Aztec "ne ordinaran arkadan aŭ aventuran ludon", deklarante ke "la kontroloj, ludodezajno, kaj animacio estas bonaj ekzemploj de laŭarta realigo de Apple-arkadludoj".

La revuo Video priskribis la ludon kiel "nepre aĉetindan por Apple-uloj", laŭdante ĝian variecon, defion, kaj ĝian "simplan sistemon kiu uzas unuopajn klavojn" por transdoni ordonojn.

Tom Jones recenzis la ludon por Computer Gaming World, kaj deklaris ke "kiam la malmultaj faŭltoj de Aztec estas pesitaj kontraŭ la bonaj grafikaĵoj kaj ĝenerala dezajno, kiuj estas inter la plej bonaj nun haveblaj, la lastaj sendube venkas."

Electronic Games nomis la uzantointerfacon de la ludo "rimarkinde puran kaj logikan", deklarante ke pro la hazarde generitaj tombejoj "ekscito restas intensa ludo post ludo".

Aztec ricevis meritan atestilon en la kategorio "Plej Bona Komputila Aventuro" okaze de la 5-a jara Arcade Awards.

 Referencoj 

 Eksteraj ligiloj 
 Aztec ĉe MobyGames
 Manlibro de la Atari-versio : paĝo 1 kaj paĝo 2

Kategorio:Videoludoj aperintaj en 1982
Kategorio:Agadaj-aventuraj videoludoj
Kategorio:Videoludoj okazantaj en Meksiko
Kategorio:Videoludoj de Datamost
Kategorio:Videoludoj kreitaj en Usono
Kategorio:Videoludoj ludeblaj per Apple II
Kategorio:Videoludoj ludeblaj per 8-bitaj Atari-komputiloj
Kategorio:Videoludoj ludeblaj per Commodore 64
Kategorio:Videoludoj ludeblaj per FM-7
Kategorio:Videoludoj ludeblaj per PC-88
Kategorio:Videoludoj ludeblaj per Sharp X1